गेटवेलाई पिस प्वाइन्ट कप फुटबल उपाधि
गेटवे एकेडेमीले छैटौं पिस प्वाइन्ट कप अन्तरविद्यालय छात्र फुटबल प्रतियोगिताको उपाधि बुधबार जितेको छ ।
काठमाडौँ — गेटवे एकेडेमीले छैटौं पिस प्वाइन्ट कप अन्तरविद्यालय छात्र फुटबल प्रतियोगिताको उपाधि बुधबार जितेको छ ।सानो गौचरण मैदानमा बुधबार फाइनलमा गेटवेले आयोजक पिस प्वाइन्टलाई टाइब्रेकरमा ५–४ ले पराजित गर्दै नयाँ च्याम्पियन बन्यो । निर्धारित समयको खेल गोलरहित बराबरीमा टुंगिएपछि खेलको निर्णय पेनाल्टी शुटआउटबाट गरिएको थियो । विगतका पाँचै संस्करणको उपाधि पिस प्वाइन्टले जितेको थियो ।गेटवेका लागि प्रदिप खत्री, शिशिर श्रेष्ठ, राजन आचार्य, प्रतीक रायमाझी र लक्ष्मण उप्रेतीले गोल गरे । पिस प्वाइन्टका पवन बुढाथोकी, विशेष थिङ, नितेश मोक्तान र प्रज्ञान राईले गोल गरे । महेश राई गोल गर्न असफल भए ।उपाधि यात्रामा गेटवेले ज्ञान निकेतनलाई ११–०, त्रिवेणीलाई ८–० र एकलव्यलाई टाइब्रेकरमा ४–३ गोलले हराएको थियो ।मनकामनाले एकलब्यलाई ५–० ले हराएर तेस्रो भयो । पाँचै गोल सनिल मगरबाट सम्भव भयो । शीर्ष तीन स्थान हात पार्नेले क्रमशः ३० हजार, २० हजार र १० हजार रुपैयाँ पुरस्कार हात पारे ।गेटवेका लक्ष्मण उप्रेती प्रतियोगिताको सर्वोत्कृष्ट खेलाडी भए । गोलरक्षकमा गेटवेका रोहन महत, डिफेन्समा पिस प्वाइन्टका नितेश मोक्तान र प्रशिक्षकमा गेटवेका युमन छोछे उत्कृष्ट चुनिए ।प्रतियोगिताभर २० गोल गरेका पिस प्वाइन्टका राहुल लामा सर्वाधिक गोलकर्ता बने । पिस प्वाइन्टले क्वाटरफाइनलमा प्रस्फुटनविरुद्ध २४–१ को जित निकाल्दा राहुल एक्लैले १४ गोल प्रहार गरे ।विजेतालाई अखिल नेपाल फुटबल संघका उपाध्यक्ष विराटजंग शाही, ३६१ डिग्रीका प्रबन्ध निर्देशक धिरज कार्की, आयोजक विद्यालय व्यवस्थापन समितिकी अध्यक्ष नर्वदा थापा, पिस प्वाइन्टकी संस्थापक प्रिन्सिपल इशु गुरुङलगायतले पुरस्कृत गरे ।